महासागरों की सतह के नीचे ठण्डे या गर्म जल की विशाल जलधारायें बहती हैं, जिनका पता ऊपर से नहीं चलता है। ठीक उसी प्रकार, पिछले डेढ़ साल से भारतीय जनमानस में भी “राजनीतिक परिवर्तन” लाने की आकांक्षा की एक विचारधारा बह रही है, जो बाहर से नजर नहीं आ रही है। जनता को दीख रहा है कि देश आज आर्थिक दीवालियेपन, बहुराष्ट्रीय निगमों की ग़ुलामी तथा “असफल राष्ट्र” साबित होने की कगार पर खड़ा है। इसके लिए कुछ अन्तर्राष्ट्रीय शक्तियाँ तो थोड़ी जिम्मेदार हैं ही, मगर ज्यादा जिम्मेदार है- हमारी ख़ुद की राजनीतिक स्थिति। यह स्थिति इतनी लचर, इतनी अनैतिक, इतनी भ्रष्ट हो गयी है कि अब किसी भी दल, किसी भी गठबन्धन की सरकार बन जाय, उसे विश्व बैंक, अन्तर्राष्ट्रीय मुद्रा कोष, विश्व व्यापार संगठन तथा अमीर देशों के सामने सिर झुकाना ही है। अतः अब देशवासी राजनीति में परिवर्तन लाना चाहते हैं। परिवर्तन के दो रास्ते हैं, जिसमें से “पहला” रास्ता, यानि अनशन, सत्याग्रह तथा सविनय अवज्ञा का रास्ता पिछले डेढ़ साल में जनता द्वारा 7 बार आज़माया गया है- अन्ना हजारे और स्वामी रामदेव के नेतृत्व में- कोई फ़ायदा नहीं हुआ। उल्टे स्थिति बद से बदतर हो गयी। अब जो “दूसरा” रास्ता बचा है, वह “आमूल-चूल” (Upside down) परिवर्तन का रास्ता है, जिसे चलती भाषा में “क्रान्ति” कहेंगे। इस रास्ते से परिवर्तन लाने के बारे में सोच-विचार करते हुए मैंने “राजनीतिक परिवर्तन के 3 नियम” ही खोज निकाले हैं। उन्हीं नियमों तथा उनकी व्याख्या को यहाँ प्रस्तुत करने जा रहा हूँ।